ทิสโก้ทริกเกอร์4เข้าเป้า8%
บลจ.ทิสโก้ เฮ! กองทุนทิสโก้ ไทย อิควิตี้ กองที่ 4 กำไรเข้าเป้า 8% ในเวลา 2 เดือนกว่า
20 ส.ค. 2555

บลจ.ทิสโก้ เฮ! กองทุนทิสโก้ ไทย อิควิตี้ กองที่ 4 กำไรเข้าเป้า 8% ในเวลา 2 เดือนกว่า
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า เมื่อวันที่ 16 ส.ค.ที่ผ่านมา กองทุนเปิด ทิสโก้ ไทย อิควิตี้ ทริกเกอร์ 8% # 4 สามารถสร้างผลตอบแทนได้ 8% ตามเป้าหมาย โดยใช้เวลาประมาณ 2 เดือนกว่า ก่อนครบกำหนดอายุกองทุน จึงเข้าเงื่อนไขเลิกโครงการได้ก่อนกำหนด
กองทุนดังกล่าวเป็นกองทาร์เก็ตฟันด์ที่เน้นลงทุนในหุ้นไทยที่มีปัจจัยพื้นฐานดี 
“ช่วงที่เราเปิดขายกองทุน เป็นช่วงที่ตลาดหุ้นไทยผันผวนและปรับตัวลดลง ซึ่งเป็นไปในทิศทางเดียวกับตลาดหุ้นทั่วโลก ซึ่งสาเหตุมาจากความกังวลของนักลงทุนต่อวิกฤตในยุโรป แต่ด้วยภาพรวมของเศรษฐกิจไทยที่มีความแข็งแกร่ง ผลประกอบการของบริษัทจดทะเบียนยังเติบโตสูงต่อเนื่อง เป็นโอกาสของนักลงทุนในการเข้าลงทุนในหุ้นที่ราคาถูกเพื่อให้ได้รับผลตอบแทนตามเป้าหมาย ซึ่งก็เป็นไปตามที่ได้คาดไว้” นายสาห์รัช กล่าว
นอกจากนี้ ด้าน TISCO Wealth มองว่า มูลค่าของตลาดหุ้นทั่วโลกอยู่ในระดับที่น่าสนใจมากสำหรับลงทุนระยะยาว โดยตลาดหุ้นภูมิภาคเอเชียแปซิฟิก ไม่นับรวมญี่ปุ่น เป็นภูมิภาคที่น่าสนใจลงทุนมากที่สุด เพราะเศรษฐกิจมีการเติบโตดีที่สุดในโลก และราคาหุ้น ณ ปัจจุบัน ถือว่าเป็นระดับที่น่าสนใจลงทุน 
ขณะที่ตลาดหุ้นไทยังน่าสนใจเช่นกัน แม้ว่าดัชนีจะปรับตัวสูงขึ้นมาเกินระดับ 1,200 จุด เพราะเศรษฐกิจไทยยังขยายตัวดี ทำให้ผลประกอบการของบริษัทจดทะเบียนยังเติบโตแข็งแกร่ง